সেকালের ধারা মেনে এ’হেন মহান হস্তীর বঙ্গভাষায় রচনার সংখ্যা অত্যল্প, নানাস্থানে তা ছড়িয়ে ছিটিয়ে ছিল। কলেজ স্ট্রিট পাড়ার নবীন প্রকাশনালয় ‘পত্রলেখা’ এক মস্ত কাজ করলেন দুই মলাটের মধ্যে তাকে বেঁধে ফেলে। আর কী তার পরিধি! ‘বিশ্বভারতী পরিষদ সভায় ভাষণ’, ‘ভারতীয় স্থপতি শিল্প’, ‌‘ওড়িশার মন্দিরগাত্রের চিত্র’ থেকে ‘শিক্ষাবিস্তার’ এমন এমন সব বিষয়ে লিখিত ব্রজেন্দ্রনাথের বাঙলা প্রবন্ধমালা স্থান পেয়েছে এই তন্বী কেতাবে। স্থান পেয়েছে রবীন্দ্রনাথের সঙ্গে তাঁর পত্রাবলীর আদানপ্রদান ও চমৎকার একাধিক সাক্ষাৎকার।